ยึดที่ราชพัสดุแจกคนจนเช่า
เล็งสั่งธนารักษ์ทวงที่ราชพัสดุคืน หวังแจกให้คนจนเช่าทำกินราคาถูกไร่ละ 5-10 บาท/ปี
6 ต.ค. 2557

เล็งสั่งธนารักษ์ทวงที่ราชพัสดุคืน หวังแจกให้คนจนเช่าทำกินราคาถูกไร่ละ 5-10 บาท/ปี
นายนริศ ชัยสูตร อธิบดีกรมธนารักษ์ เปิดเผยว่า นายสมหมาย ภาษี รมว.คลัง ได้สั่งการให้กรมธนารักษ์เร่งขอคืนที่ ราชพัสดุจากหน่วยงานราชการต่างๆ ที่ใช้ประโยชน์ที่ราชพัสดุได้ไม่เต็มที่ เพื่อนำไปจัดสรรให้ประชาชนที่มีรายได้น้อยและยากจนได้เช่าทำมาหากินเพื่อสร้างรายได้ และเป็นการบรรเทาความเดือดร้อนให้กับประชาชนที่ไม่ที่ดินทำกิน 
ทั้งนี้ ปัจจุบันกรมธนารักษ์ได้ขอคืนพื้นที่จากหน่วยราชการได้แล้วประมาณ 4,000 ไร่ ใน จ.สุราษฎร์ธานี ปราจีนบุรี และพิษณุโลก ซึ่งในส่วนของที่ราชพัสดุขนาดเล็กหรือพื้นที่ต่ำกว่า 50 ไร่ จะสามารถนำมาดำเนินการจัดสรรให้กับประชาชนทำกินได้ทันที ส่วนที่ราชพัสดุขนาดใหญ่จะต้องมาพิจารณาดูความเหมาะสมในการแจกและวางแผนว่าที่แปลงดังกล่าวควรให้ประชาชนใช้ทำกินอะไร เพื่อให้เกิดประโยชน์ที่ยังยืน คาดว่าจะดำเนินการได้ภายใน 4-5 เดือน 
“การแจกที่ดินให้กับประชาชนจะมีการประสานกับกระทรวงมหาดไทย ที่มีการลงทะเบียนคนจนให้เป็นผู้คัดเลือกคนให้มาเช่าที่ราชพัสดุทำกินในราคาถูกไร่ละ 5-10 บาท/ปี โดยกระทรวงมหาดไทยจะต้องช่วยตรวจสอบไม่ให้ผู้ที่ขอที่ดินมีการเวียนสายไปขอที่ราชพัสดุซ้ำซ้อนหลายจังหวัด”นายนริศ กล่าว 
ที่ผ่านมากรมธนารักษ์ได้ดำเนินนโยบายนำที่ราชพัสดุมาให้ประชาชน มีรายได้น้อยหรือยากจนทำกิน แต่ ส่วนใหญ่เป็นที่ราชพัสดุที่มีปัญหาการ บุกรุก แต่สำหรับครั้งนี้เป็นการขอที่ ราชพัสดุจากหน่วยราชการมาจัดสรรให้กับประชาชนเช่า 
นายนริศ ยังกล่าวว่า นายสมหมาย ได้สั่งให้กรมธนารักษ์ไปศึกษาการจัดสรรเช่าที่ราชพัสดุพื้นใหญ่แบบบูรณาการ ทั้งการทำประโยชน์ในภาพรวมของพื้นที่ จำนวนพื้นที่ให้กับประชาชนต่อครอบครัว การดูแลให้มีการใช้พื้นที่ให้เกิดประโยชน์อย่างแท้จริง ไม่ใช่ได้พื้นที่เปล่าก็มีการทิ้งไว้ให้รกร้างว่างเปล่า เพราะไม่สามารถทำกินได้จริง หรือได้ไปแล้วก็นำให้คนอื่นเช่าต่อ ซึ่งถือว่าผิดวัตถุประสงค์ 
นอกจากนี้ กรมจะเสนอแผนการประเมินราคาที่ดินให้นายสมหมายเห็นชอบ ซึ่งจะทำให้สามารถประเมินภาษีที่ดินเป็นรายแปลงได้ครบ 30 ล้านแปลง ภายใน 1-2 ปี ก่อนที่กฎหมายภาษีที่ดินและสิ่งปลูกสร้างของรัฐบาลจะมีผลบังคับใช้ ซึ่งปัจจุบันกรมธนารักษ์สามารถประเมินราคาที่ดินเป็นรายแปลงได้แล้ว 7 ล้านแปลง 
ภาพประกอบจากแฟ้มภาพ